	
	
	
	



(1–4-sinf oʻquvchilari uchun 4 haftalik mashgʻulotlar toʻplami)

“Kelajak soati” mashg‘ulot ishlanmalari 

  4-HAFTA                     Mavzu: “Men Oʻzbekistonlikman”

Mashg‘ulot maqsadi: 


	Ta’limiy
	Oʻquvchilarning Vatan, Oʻzbekiston va oʻzbekistonlik ekanliklari haqidagi tushunchalarini mustahkamlash; Vatan haqidagi fikr va tuygʻularini hikoya, sheʼr yoki qisqa jumlalar orqali ifodalashga oʻrgatish.

	Tarbiyaviy
	Oʻzbekistonlik ekanidan faxrlanish, Vatanga mehr va sadoqat, oʻz yurti hamda xalqiga hurmat tuygʻularini shakllantirish.

	Rivojlantiruvchi
	Ogʻzaki va yozma nutq, ijodiy fikrlash, xotira, ifodali nutq, tinglash va oʻz fikrini boshqalarga yetkazish koʻnikmalarini rivojlantirish.



	Eslatma: Bu - 4 haftalik siklning yakuniy mashg‘uloti. Avvalgi 3 haftada oʻrganilgan
bilim va tuygʻularni birlashtirish, mustahkamlash va ijodiy ifodalashga qaratilgan.



Kutilayotgan natijalar: 


• Oʻz fikri va tuygʻularini aniq ifodalash.
• Tinglash, muloqot qilish va fikr almashish.
• Ijodiy fikrlash va oʻz gʻoyasini ifodalash.
• Oʻzbekistonlik ekanini anglash va bundan faxrlanish.
• Vatanga mehr va hurmatni amalda namoyon etish.
• Mustaqil xulosa chiqarish va oʻz fikrini taqdim etish.

Mashgʻulot ishlanmasi:


   🕓 3 daqiqa | Tashkiliy qism (Zanjir oʻyini - tezkor javob)

Oʻqituvchi: Salomlashadi.
Oʻqituvchi: - Assalomu alaykum, bolajonlar! bugungi mashg‘ulotimiz maxsus - bir oylik sayohatimizning yakuni! keling, kichik “faxrlanish toʻpi” oʻyin bilan boshlaymiz: men qoʻlimda toʻp (yoki qogʻoz toʻpcha) ushlab turibman. kimga toʻp tegsa, tezda “men oʻzbekistonlikman, chunki ...” jumlasini bitta soʻz bilan tugatadi.
Oʻqituvchi: Toʻpni 6–8 nafar oʻquvchiga tez-tez uzatadi (yoki ismlarni tezkor chaqiradi).
Oʻquvchilar: Navbat bilan tez javob berishadi (masalan: “...bayrogʻimni yaxshi koʻraman”, “...ona tilim bor”, “...oilam shu yerda”).
Oʻqituvchi: - Qanday chiroyli, samimiy javoblar boʻldi! ana shu his-tuygʻularni bugun yanada chuqurroq ochib beramiz.

	Eslatma: Toʻp boʻlmasa, oʻqituvchi navbatma-navbat ismlarni chaqirib borishi ham
yetarli. Maqsad - tezkor, oʻylanmasdan chiqadigan samimiy javoblar orqali
mashg‘ulotga hissiy tayyorgarlikni oshirish.


   🕓 5 daqiqa | Oʻtgan mavzularni eslash (Savol - javob)

Oʻqituvchi: - Keling, oʻtgan uch haftada nimalarni oʻrgandik, birga eslaymiz: “yagona vatan”, “vatan qayerdan boshlanadi?”, “oila biz uchun nima?”, “vatanimizning qanday goʻzal joylarini bilasiz?
Oʻquvchilar: Savollarga navbat bilan javob berib, oʻtgan uch haftada oʻrganganlarini eslaydilar.

  🕓 5 daqiqa | Mavzuga kirish (Aqliy hujum)

Oʻqituvchi: Doskaga “MEN OʻZBEKISTONLIKMAN” yozuvini va Oʻzbekiston xaritasi yoki bayrogʻi tasvirini chiqaradi.
Oʻqituvchi: - Bu gap siz uchun nimani anglatadi? Oʻzbekiston soʻzi siz uchun nimani anglatadi? oʻzbekistonlik qanday boʻlishi kerak, deb oʻylaysiz?
Oʻquvchilar: Savollarga oʻz fikrlari bilan javob beradilar.

  🕓 7 daqiqa | Namuna va muhokama (Ifodali oʻqish, suhbat)

Oʻqituvchi: Vatan haqidagi “men nechun sevaman oʻzbekistonni” sheʼrini ifodali oʻqib beradi:

Men nechun sevaman Oʻzbekistonni


Men nechun sevaman Oʻzbekistonni,
Tuprogʻin koʻzimga aylab toʻtiyo.
Nechun vatan, deya yeru osmonin,
Muqaddas atayman, atayman tanho.
Aslida dunyoda tanho nima bor?
Paxta oʻsmaydimi oʻzga elda yo?
Yoki quyoshimi sevgimga sabab?
Axir quyoshli-ku, butun Osiyo.
Men nechun sevaman Oʻzbekistonni,
Bogʻlarin jannat, deb koʻz-koʻz etaman.
Nechun ardoqlarkan tuprogʻini men,
Oʻpaman, tuprogʻing bebaho, Vatan!
Aslida tuproqni odil tabiat,
Taqsim aylagan-ku, yer yuziga teng
Nechun bu tuproq, deb yigʻladi Furqat,
O, Qashqar tuprogʻi, qashshoqmiding
sen?
Men nechun sevaman Oʻzbekistonni?
Sababini aytgin, desalar menga.
Shoirona, goʻzal soʻzlardan oldin,
Men taʼzim qilaman ona xalqimga:
Xalqim, tarix hukmi seni agarda,
Mangu muzliklarga eltgan boʻlsaydi,
Qorliklarni makon etgan boʻlsayding,
Mehrim bermasmidim oʻsha muzlarga?
Vatanlar, Vatanlar, mayli, gullasin,
Bogʻ unsin mangulik muzda ham, ammo,
Yurtim, seni faqat boyliklaring chun
Sevgan farzand boʻlsa, kechirma aslo!


Oʻqituvchi: - Endi sizga savol beraman, oʻylab javob bering. vatanni sevish faqat soʻz bilan ifodalanadimi, yoki yaxshi ishlar bilan ham namoyon boʻladimi?
Oʻquvchilar: Sheʼrni tinglaydilar, soʻngra savol yuzasidan oʻz fikrini bildiradi.

  🕓 12 daqiqa | Ijodiy topshiriq (Individual ijodiy ish)

Oʻqituvchi: “Yaxshilik daraxti” rasmini chizing. uning har bir bargiga siz amalga oshirishingiz mumkin boʻlgan yaxshi ishlarni yozing. qaysi variantni tanlashingiz muhim emas - muhimi, oʻz yurak soʻzingizni aytishingiz kerak.
Oʻquvchilar: Oʻzi tanlagan variantni mustaqil bajaradi.


  🕓 8 daqiqa | Ijodiy minbar
Oʻqituvchi: - Endi navbat bilan chiqib, oʻz ishingizni taqdim eting. Har bir taqdimotdan soʻng sinfdoshingizning qaysi fikri yoqqani haqida fikr bildiring.
Oʻquvchilar: Oʻz ishlarini taqdim etadilar. Har bir taqdimotdan soʻng bir nafar sinfdosh: “Menga uning ... haqidagi fikri yoqdi”, deb oʻz fikrini bildiradi.

  🕓 3 daqiqa | Refleksiya (“Vatan yuragi”)

Oʻqituvchi: Har bir oʻquvchiga yurakcha shaklidagi kichik kartochka tarqatadi.
Oʻqituvchi: Kartochkadagi jumlalardan birini tanlang va davom ettiring: “Men oʻzbekistonlik ekanimdan faxrlanaman, chunki ...”, “Men vatanimni sevaman, chunki ...”, “men vatanim uchun ...”
Oʻquvchilar: Kartochkadagi jumlalardan birini tanlab, oʻz soʻzi bilan davom ettiradi. kartochkalar doskaga “bizning vatanimiz” nomli umumiy kompozitsiya shaklida joylashtiriladi.

  🕓 2 daqiqa | Yakun (Umumlashtirish)

Oʻqituvchi: Keling, mashg‘ulotimizni faxr bilan yakunlaymiz: Men Oʻzbekistonlikman, chunki ……
[bookmark: _GoBack]Oʻquvchilar: Barcha oʻquvchilar birgalikda: “Men Oʼzbekistonlikman! Vatanimni sevaman va asrayman!” deydilar.

Mashg‘ulotning yakuniy gʻoyasi (4 haftaning umumiy zanjiri)


	Yagona Vatan



↓

	Vatan oiladan boshlanadi



↓

	Vatanimizning goʻzal joylari



↓

	Men Oʻzbekistonlikman



↓

	Men Vatanim uchun yaxshi ish qilaman



